Document ID: 32010R0823
Publication Date: 2010-09-17

Content:
REGOLAMENT TAL-KUMMISSJONI (UE) Nru 823/2010
tas-17 ta' Settembru 2010
li jimplimenta r-Regolament (KE) Nru 452/2008 tal-Parlament Ewropew u tal-Kunsill dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja, f'dak li għandu x'jaqsam mal-parteċipazzjoni tal-adulti fit-tagħlim tul il-ħajja
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 452/2008 tal-Parlament Ewropew u tal-Kunsill tal-23 ta’ April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (1), u b’mod partikolari l-Artikolu 6 (1) tiegħu,
Billi:
(1)
Ir-Regolament (KE) Nru 452/2008 jistabbilixxi qafas komuni għall-produzzjoni sistematika tal-istatistika Ewropea fil-qasam tal-edukazzjoni u t-tagħlim matul il-ħajja.
(2)
Skont l-Artikolu 6(1) tar-Regolament (KE) Nru 452/2008, il-Kummissjoni għandha tadotta ċerti miżuri ta’ implimentazzjoni bil-ħsieb li tiżgura l-għoti ta’ dejta ta’ kwalità tajba.
(3)
Jinħtieġ li jiġu adottati l-miżuri għall-implimentazzjoni ta’ azzjonijiet individwali ta’ statistika għall-produzzjoni ta’ statistika dwar il-parteċipazzjoni ta’ adulti fit-tagħlim tul il-ħajja kif koperti mit-Taqsima 2 tar-Regolament (KE) Nru 452/2008.
(4)
Fil-produzzjoni u t-tqassim tal-istatistika Ewropea fil-qasam tal-edukazzjoni u t-tagħlim tul il-ħajja, l-awtoritajiet nazzjonali u Ewropej għandhom iqisu l-prinċipji stipulati fil-Kodiċi Ewropew tal-Prattika tal-Istatistika approvat mill-Kummissjoni fir-Rakkomandazzjoni tagħha tal-25 ta’ Mejju 2005 dwar l-indipendenza, l-integrità u r-responsabbiltà tal-awtoritajiet tal-istatistika nazzjonali u Komunitarji (2).
(5)
Il-miżuri stipulati f’dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
Il-ġbir tad-dejta għall-ewwel stħarriġ dwar il-parteċipazzjoni jew le tal-adulti fit-tagħlim tul il-ħajja (Stħarriġ dwar l-Edukazzjoni tal-Adulti) għandu jsir bejn l-1 ta’ Lulju 2011 u t-30 ta’ Ġunju 2012. Il-perjodu ta’ referenza li għalih se tinġabar id-dejta dwar il-parteċipazzjoni fl-attivitajiet ta’ tagħlim tul il-ħajja għandu jkun it-12-il xahar qabel il-perjodu tal-ġbir.
Id-dejta għandha tinġabar kull ħames snin.
Artikolu 2
Il-firxa ta’ etajiet tal-popolazzjoni koperta mill-istħarriġ għandha tkun 25-64. Il-gruppi ta’ etajiet 18-24 u 65-69 għandhom jistgħu jiġu koperti fuq bażi fakultattiva.
Artikolu 3
Il-varjabbli li jikkonċernaw is-suġġetti koperti mill-istħarriġ kif speċifikat fit-Taqsima 2 tar-Regolament (KE) Nru 452/2008 u t-tqassim tagħhom għandhom ikunu kif stipulat fl-Anness I ta’ dan ir-Regolament.
Artikolu 4
Is-sorsi ta’ dejta u d-daqsijiet tal-kampju li jikkonċernaw it-Taqsima 2 huma speċifikati fl-Anness tar-Regolament (KE) Nru 452/2008. Ir-rekwiżiti għat-teħid tal-kampjuni u għall-preċiżjoni meħtieġa biex jiġu sodisfatti dawn ir-rekwiżiti jingħataw fid-dettall fl-Anness II ta’ dan ir-Regolament.
Artikolu 5
L-Istati Membri għandhom jibagħtu lill-Kummissjoni (Eurostat) rapport ta’ kwalità dwar l-istħarriġ fuq il-parteċipazzjoni jew le tal-adulti fit-tagħlim tul il-ħajja skont il-kriterji ta’ kwalità msemmija fl-Artikolu 4(1)(d) tar-Regolament (KE) Nru 452/2008 u r-rekwiżiti l-oħra speċifikati fl-Anness III ta’ dan ir-Regolament.
Artikolu 6
Bil-għan li jinkiseb livell għoli ta’ armonizzazzjoni tar-riżultati tal-istħarriġ minn naħa għal oħra tal-pajjiżi, il-Kummissjoni (Eurostat) b’kooperazzjoni mill-qrib mal-Istati Membri, għandha tipproponi rakkomandazzjonijiet ta’ metodoloġija u ta’ prattika għall-implimentazzjoni tal-istħarriġ fil-forma ta’ “Manwal tal-Unjoni Ewropea” li jinkludi kwestjonarju standard.
Artikolu 7
L-Istati Membri għandhom jittrażmettu lill-Kummissjoni (Eurostat) fajls tal-mikrodejta nodfa fi żmien 6 xhur wara tmiem il-perjodu nazzjonali tal-ġbir tad-dejta.
L-Istati Membri għandhom jibagħtu r-rapport dwar il-kwalità lill-Kummissjoni (Eurostat) fi żmien 3 xhur mill-wasla tal-fajls tal-mikrodejta.
Artikolu 8
Ir-rekwiżiti kif speċifikati f'dan ir-Regolament huma r-rekwiżiti minimi. L-Istati Membri jistgħu jispeċfikaw aktar rekwiżiti fil-livell nazzjonali sakemm ma jiġux kompromessi r-rekwiżiti tal-kwalità skont dan ir-Regolament.
Artikolu 9
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, is-17 ta’ Settembru 2010.

Metadata:
Eurovoc Level 1 Categories: 100142
100150
100153
100146
Eurovoc Level 2 Categories: 100217
100169
100190
100223
100232
Eurovoc Level 3 Categories: 668
2467
2166
1074
4488
4256
All Eurovoc Categories: 1074
206
4258
5905
6030
6345
668